आपिशलशिक्षा/द्वितीयोध्यायः
स्थानप्रकरणम़्

तत्र स्थानं तावत् । १ ।  

अकुहविसर्जनीयाः कण्ठ्याः । २ । 

हविसर्जनीयावुरस्यावेकेषाम् । ३ ।

जिह्वामूलीयो जिह्व्यः ।  ४ ।  

कवर्गावर्णानुस्वारजिह्वामूलीया जिह्व्या एकेषाम् ।  ५ ।  

सर्वमुखस्थानमवर्णमेके ।  ६ ।  

इचुयशास्तालव्याः ।  ७ । 

ऋटुरषा मूर्धन्याः ।  ८ ।  

रो दन्तमूलस्थानमेकेषाम् । ९ ।  

ऌतुलसा दन्त्याः ।  १० । 

वकारो दन्तोष्ठ्यः ।  ११ ।  

सृक्वस्थानमेके ।  १२ । 

उपूपध्मानीया ओष्ठ्याः । १३ ।  

अनुस्वारयमा नासिक्याः । १४ । 

कण्ठनासिक्यमनुस्वारमेके । १५ ।  

यमाश्च नासिक्यजिह्वामूलीया एकेषाम् । १६ ।  

एदैतौ कण्ठतालव्यौ । १७ । 

ओदौतौ कण्ठोष्ठ्यौ । १८ । 

ञमङणना स्वस्थाना नासिकस्थानाश्च । १९ ।  

द्विवर्णाणि सन्ध्यक्षराणि । २० ।   

सरेफ ऋवर्णः । २१ ।  

एवमेतानि स्थानानि । २२ ।